ཁོ་རང་གི་འབད་པ་ལྷོད་མེད་དེ་སྡུག་གྱོང་སུ་ཕྱིན་མེད་དེ།སྔ་མོར་ཁོ་རང་ཁྲག་མཚོའི་ཀློང་དུ་ལྷུང་ཡོད་ནའང་།ད་ལྟ་དེ་ནི་མུན་ནག་གི་རྒྱང་འོག་ཏུ་ལུས་འདུག་ལ།ངར་འོད་ཆེམ་ཆེམ་བྱེད་པའི་སྤུ་གྲིའི་ཚལ་འཇིགས་རུང་དེའང་རང་གི་འོག་ན་ཡོད་པས།འདི་ལྟར་ཡར་འཛེག་ནས་སོང་ན་དམྱལ་ཡུལ་ལས་ཐར་བ་ནི་ངེས་ཏེ།དྲི་བཟང་ཕྱུག་གིས་ལག་གཉིས་སྡོམ་སྐུད་ལ་དཀྲིས་པ་དང་།དམྱལ་ཡུལ་ལ་ལྷུང་རྗེས་གྲགས་མ་མྱོང་བའི་ཧབ་ཆ་ཞིག་དང་བཅས་ནས།ད་ལེགས་སོང་།ལེགས་སོང་ཞེས་ཧབ་དགོད་བྱས།འོན་ཀྱང་ཁོས་ཡང་བསྐྱར་རང་འོག་ལ་ཞིབ་ལྟ་ཞིག་བྱེད་སྐབས།སྡོམ་སྐུད་ཀྱི་སྣེ་ནས་སྡིག་ཆེན་གྲངས་ལས་འདས་པ་ཞིག་གྲོག་མའི་ཕྲེང་བ་ལྟར་འཛེག་བཞིན་ཡོད་པ་མཐོང་།དྲི་བཟང་ཕྱུག་ཤིན་ཏུ་འཇིགས་ནས་ཧད་དེ་ཧ་ལས་ནས་མིག་ཅེར་ཁ་ལྡངས་བྱས་ནས་བསྡད།སྡོམ་སྐུད་ཕྲ་བ་འདི་འདྲ་ཞིག་གིས་རང་ཉིད་གཅིག་པུ་བཏེགས་པ་ཤིན་ཏུ་ཉེན་ཆེ་བ་ཡིན་ན།མི་འདི་འདྲ་མང་པོ་ཞིག་གང་ལྟར་ཐེག་ཐུབ་པ་ཡིན་ནམ།གལ་སྲིད་ཆད་ནས་སོང་ན།འདིར་ཐོན་ནས་ཡོད་པའི་རང་ཉིད་ཀྱང་མགོ་རྟིང་བསྒྱུར་ནས་ཕྱིར་དམྱལ་བ་ལ་ལྷུང་འགྲོ་བ་མ་ཡིན་ནམ།ད་ནི་ཉེན་ཚབ་ཤིན་ཏུ་ཆེ་སྙམ།དེ་བཞིན་དྲན་ཚེ་ནས་བར་ལ།ཉེས་ཆེན་ཁྲི་སྟོང་མང་པོ་མུ་མཐུད་སྒུལ་ཏེ།ནག་ཐིང་ཐིང་གི་ཁྲག་མཚོ་ནས་དངུལ་མདོག་གི་སྡོམ་སྐུད་ཕྲ་མོར་འཇུས་ནས་ཡར་འཛེག་བཞིན་ཡོད་པས།ད་ལྟ་ཉིད་ནས་ཐབས་ཞིག་མ་བཀོད་ན།སྡོམ་སྐུད་ཆད་ནས་རང་ཉིད་ཕྱིར་ལྷུང་འགྲོ་བ་ཁོ་ཐག་གོ།